Pasiënte wag jare vir operasies by dié hospitaal(Argieffoto: Unsplash) Meer as 11 000 pasiënte wag nog om operasies in die Chris Hani Baragwanath-hospitaal in Johannesburg te ondergaan. Dit is weens die agterstand in die hospitaal se chirurgiese afdeling. Van die pasiënte kan tot amper vyf jaar vir hul operasies wag. Volgens die Gautengse departement van gesondheid het katarakchirurgie die langste waglys, met altesaam 3 394 pasiënte wat die operasie moet ondergaan. Dit word gevolg deur pediatriese chirurgie met 1 304 pasiënte. Pasiënte wat knie- en heupvervangings moet ondergaan, kan langer as vier jaar wag om geopereer te word. Die waglys by hierdie operasies is onderskeidelik 1 017 pasiënte en 760 pasiënte. Pasiënte vir ander ortopediese prosedures kan tussen ses weke en een jaar vir ’n plek op die operasietafel wag, met 622 wat pediatriese ortopediese operasies moet ondergaan en 410 pasiënte wat aan hul hande geopereer moet word. Tot 119 pasiënte kan tot sewe maande vir ’n rugoperasie wag. Volgens die departement wag pasiënte nie vir enige kankerverwante en noodoperasies nie en word dit so gou as moontlik uitgevoer. In die algemene chirurgie-afdeling is daar altesaam 558 pasiënte wat dermkanaaloperasie moet ondergaan (kolorektaal), 107 pasiënte wat endokriene stelsel-verwante chirurgie moet ondergaan, en 100 pasiënte wat ’n operasie aan hul borste moet ondergaan.